|  |  |
| --- | --- |
| **4. NAPIREND** | **Ügyiratszám:** BSZ/2530-5/2023. |

**ELŐTERJESZTÉS**

a Képviselő-testület **2023. április 24-i** nyilvános ülésére

|  |  |
| --- | --- |
| **Tárgy:** | **A közterületek használatáról szóló 12/2020. (XI.30.) önkormányzati rendelet módosítása** |
| **Előterjesztő:** | Bíró Imre polgármester |
| **Előkészítette:** | dr. Varga Viktória jegyző |

**TISZTELT KÉPVISELŐ-TESTÜLET!**

A közterületek használatáról szóló önkormányzati rendeletet utoljára a 2022. november 2-i ülésén módosította a képviselő-testület.

A mostani módosítás oka, hogy a Balatonszepezdi Arany Horog Horgászegyesület azzal a kérelemmel fordult az önkormányzathoz, hogy az egyesület tagjai 50 %-os kedvezményt kapjanak a parti bejáróval csatlakozó víziállás (stég) létesítésekor az önkormányzati terület használatáért bejárónként fizetett 20.000 Ft/év összegű díjból.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjenek.

|  |  |
| --- | --- |
|  | **HATÁROZATI JAVASLAT**Balatonszepezd Község Önkormányzata Képviselő-testülete a közterületek használatáról szóló 12/2020. (XI.30.) számú önkormányzati rendeletmódosításáról szóló rendelet-tervezetet elfogadja és \_\_\_/2023. (…) számon önkormányzati rendeletei közé iktatja. |

Szentantalfa, 2023. április 18.

|  |  |
| --- | --- |
|  | **Bíró Imre** polgármester |

**Balatonszepezd Község Önkormányzata Képviselő-testületének**

**.../2023. (IV....) önkormányzati rendelete**

**a közterületek használatáról szóló 12/2020. (XI.30.) számú önkormányzati rendelet módosításáról**

*(tervezet)*

Balatonszepezd Község Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A közterületek használatáról szóló 12/2020. (XI.30.) önkormányzati rendelet 10. § (3) bekezdése a következő d) ponttal egészül ki:

*(A polgármester a következő esetekben a közterület-használati díj fizetésének kötelezettsége alól – kérelemre – részben vagy egészben felmentést adhat:)*

*„d) a Balatonszepezdi Arany Horog Horgászegyesület tagjai részére a 2. mellékletében foglalt táblázat B:8 mezőjében szabályozott díj 50 %-áig. Az egyesületi tagságot a Balatonszepezdi Arany Horog Horgászegyesület által kiállított igazolással kell igazolni.”*

**2. §**

Ez a rendelet a kihirdetését követő napon lép hatályba.

Balatonszepezd, 2023. április 24.

|  |  |
| --- | --- |
| **Bíró Imre**polgármester | **dr. Varga Viktória**jegyző |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**A közterületek használatáról szóló önkormányzati rendelet módosításáról szóló rendelet** tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezet elfogadásának releváns társadalmi, gazdasági költségvetési hatása nincs.

a**b) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet elfogadása adminisztratív többletterhet kis mértékben keletkeztet a várható kérelmek miatt.

**b) A jogszabály megalkotásának szükségessége, a jogalkotás elmaradásának várható következményei**

A Tervezet elfogadására a helyi horgászegyesület kérelme miatt van szükség.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest több személyi, szervezeti, tárgyi és pénzügyi feltételt nem igényel.